Ukážka z elektronickej knihy

Originally published by Christian Art Publishers ©2016

Under the title: He Whispers Your Name

Published by permission of Three Streams Publishers

Všetky práva vyhradené. Žiadna časť tohto diela nesmie byť nahrávaná na video, skenovaná, fotená a elektronicky prenášaná bez povolenia vydavateľa, okrem krátkych ukážok pre potreby článkov a recenzií.

Boh šepká tvoje meno

CHERIE HILL

Vydavateľ: Christian Project Support, s. r. o., © 2024

www.ver.sk , objednavky@ver.sk

Preklad: Eva Simo Pelzlová

Jazyková korektúra: Veronika Liptáková

Editorské práce: Mária Štefáková

Grafická úprava podľa originálu diela: www.christianstudio.sk

Použité citáty z Biblie: Slovenský ekumenický preklad, SBS, Banská Bystrica, 2017. In: www.biblia.sk.

ISBN papierovej knihy: 978-80-8231-173-3

ISBN pdf knihy: 978-80-8231-174-0

ISBN epub knihy: 978-80-8231-175-7

ISBN mobi knihy: 978-80-8231-176-4

Vytvorenie elektronickej verzie Dibuk, s. r. o., 2024

Úvod

Táto kniha je viac ako len knihou zamyslení – je to pozvanie počuť Boha. Možno sa nachádzate v podobnej situácii ako ja pred desiatimi rokmi. Poznala som Boha, ale nevedela som, ako k nemu hovoriť, a už vôbec som netušila, ako mám počuť jeho hlas.

Ako som sa snažila rásť vo viere, narazila som na knihu Volanie Ježiša od Sarah Youngovej. Čudovala som sa, ako je možné, že počuje Boží hlas. Myslela som si, že dar počuť Boha je určite taký jedinečný, že ja by som ho nikdy nemohla počuť rovnakým spôsobom ako ona. Neskôr som sa dozvedela, že ju inšpirovali spisovateľky, ktoré počúvali Boha rovnakým spôsobom – boli to dve ženy v tridsiatych rokoch minulého storočia, ktoré napísali knihu s názvom God Calling. Snažila som sa teda počuť Boha tak, ako ho počuli tieto ženy. Začala som vstávať pred úsvitom, rozjímala som o Božom slove, ticho som sedávala, aby som počula Boží hlas. A v mojom vnútri sa stalo niečo, čo úplne zmenilo moju vieru. Počúvala som a Boh sa prihováral môjmu srdcu spôsobmi, ktoré som považovala za nemožné. To, čo som napísala počas svojich rozjímaní, nájdete v tejto knihe. Kniha je rozdelená na 52 tém, ktoré sa nachádzajú v obsahu.

Boh chce hovoriť k TEBE. On môže použiť aj iných, aby k tebe prehovoril, ale chce s tebou hovoriť aj priamo a túži po tom, aby si ho počula. Chce mať s tebou dôverný vzťah, aby si mohla pevne stáť vo viere. Povzbudzujem ťa, aby si začala tak ako ja a vyhradila si čas na rozjímanie Božieho slova. Pýtaj sa Boha, čo ti chce povedať a dôveruj mu, že splní, čo prisľúbil.

Volaj ku mne a odpoviem ti, oznámim ti veľké  a neprístupné veci, ktoré nepoznáš.

Jeremiáš 33, 3

Nepokoj

Spoznať pravdu v srdci

Častokrát si hovoríš, že poznáš pravdu, ale obavy v tvojom vnútri hovoria niečo úplne iné. Tvoja duša je nepokojná, a tak prosíš o ticho a pokoj, ktoré by ti dodali nádej, aby si mohla ísť ďalej. No ťažkosti života prevyšujú tvoju vieru. Zisťuješ, že si príliš unavená a nevládzeš veriť tomu, čo je pravda.

Počúvaj ma. Nikdy som ťa neopustil a aj teraz som pri tebe. V mojej dlani je každý detail tvojho života – minulosť, prítomnosť aj budúcnosť. Vo svojom srdci to vieš, tak zostaň na chvíľu ticho a pozorne počúvaj môj tichý a pokojný hlas. Zostávam s tebou až do tvojho posledného výdychu, do tej chvíle, keď vstúpiš do mojej prítomnosti. JA SOM s tebou v každom čase a vo všetkom, čo prežívaš. Ver len tomu, kto SOM, a ničomu inému.

Tvoja viera ťa nemôže niesť, kým nebudeš mať pohľad upretý na mňa. Som Boh, ktorý stvoril všetko a celý vesmír udržuje v pohybe. Tvoj vesmír – tvoje vnútorné problémy aj problémy okolo teba nie sú väčšie ako JA SOM. O ktorej veci si myslíš, že je pre mňa nezvládnuteľná? Je nejaký zázrak, ktorý nedokážem urobiť? Nech si už myslíš čokoľvek, zostaň teraz chvíľu ticho a hlboko vo svojom vnútri objav poznanie, že JA SOM BOH.

Prestaňte! Uznajte, že ja som Boh!

Žalmy 46, 11

Dôveruj mi vo všetkom

Máš vo zvyku veriť, že v tvojom živote dokážem robiť malé zázraky, ale si neistá a pochybuješ o tom, že dokážem robiť aj veľké. Ale ja nie som taký, ako to často vnímaš ty. Moje schopnosti sa nezmenšujú podľa tvojich okolností ani sa nemenia podľa momentálneho stavu tvojej viery. Moja sila sa nemení a v tvojom živote som stále prítomný, preto sa spoliehaj na mňa tak, akoby od toho závisel tvoj život… lebo aj závisí.

Dopustím, aby si mala v živote problémy, ale vždy ti dám milosť, ktorá im je úmerná. Dôverovať mi niekedy znamená vykročiť do neznáma, čeliť strachu s vierou a veriť pravde, ktorú si uvedomuješ. Keď ťa začne pohlcovať strach, utápaš sa v zúfalstve a nedokážeš kráčať vo viere, vtedy padni na kolená v modlitbe a tam ma nájdeš. Stretneme sa tam, kde práve si. V tvojej slabosti budem tvojou silou.

Ďakuj mi za všetko, čo som urobil, a tiež za všetko, čo pre teba ešte len urobím. Nedovoľ, aby sa tvoje srdce odklonilo odo mňa, či už budeš prežívať dobré veci, alebo zlé, či sa budeš smiať, alebo plakať, či už budeš silná, alebo budeš mať strach. Stoj pevne vo viere a úplne mi dôveruj… vo všetkom.

Pre nič nebuďte ustarostení, ale vo všetkom s vďakou predkladaj-

te Bohu svoje žiadosti vo svojich modlitbách a prosbách.

List Filipanom 4, 6

Zlož svoje bremená

Pevne sa držíš toho, čo potrebuješ pustiť. Tak pevne zvieraš to, čo by som mal mať v dlani len ja. Všetky tvoje starosti a bremená nie sú určené na to, aby si ich niesla sama – dopustil som ich v tvojom živote preto, aby si sa začala úplne spoliehať na mňa. Všetko, čo robím a čo dopustím, má svoj cieľ. Nemusíš sa obávať zajtrajška a toho, čo sa stane. Musíš vedieť len to, že ja držím v rukách zajtrajšok – aj dnešok.

Buď pokojná, lebo ja si dokážem poradiť s tým, s čím si ty poradiť nedokážeš. Ale nemôžem prevziať kontrolu nad tým, čo odmietaš pustiť. Nebudem ti vnucovať svoju lásku ani svoju pomoc. Potrebujem, aby si sa vzdala toho, čo tak pevne držíš, a odovzdala mi bremená, ktoré nesieš. Potom sa s nimi budem môcť vysporiadať svojím dokonalým spôsobom. Ak sa budeš aj naďalej snažiť ovládať veci vo svojom živote, nebudem to môcť robiť ja. Potrebujem, aby si mi odovzdala svoje radosti aj trápenia. Príď k trónu mojej milosti úplne odovzdaná a nájdeš pokoj, ktorý ti pomôže kráčať ďalej v slobode. Nemáš sa čoho báť. Neexistuje nič, čo by som nedokázal urobiť, a vždy sa o teba postarám.

Zlož svoje starosti na Hospodina,  on sa o teba postará.

Žalmy 55, 23

Keď ťa premáhajú problémy

Nenechaj sa prekvapiť zdrvujúcimi okolnosťami v tvojom živote. Problémy a prekážky sa ti môžu zdať neprekonateľné, ale pre mňa nie je nič príliš ťažké. Tebe sa problémy môžu zdať príliš veľké na to, aby si ich zvládla, ale moje prísľuby prekonajú všetky tvoje skúšky. Ty možno nevieš, čo máš robiť, ale ja ťa môžem priviesť k tichým vodám. V mojej prítomnosti nájdeš pokoj a nádej. Strach nemá miesto tam, kde je viera.

Keď sa bojíš neznámeho a premáha ťa to, čo je pred tebou, vedz, že JA SOM si vedomý všetkého, čo potrebuješ. Ak ma budeš chcieť potešiť a uprieš svoje oči na mňa, môžeš si byť istá, že ťa prevediem cez každý problém a pomôžem ti, aby si zo skúšky vyšla ako víťaz. Udalosti sa nemusia stať tak, ako by si to chcela ty, alebo vtedy, kedy by si to chcela ty, ale môžeš mi dôverovať, že mám dokonalý plán pre tvoj život. Ak ťa unavuje čakanie, môžeš si oddýchnuť v tôni mojich krídel.

Dávam ti útechu a pokoj, preto nebuď o nič ustarostená. Nikdy nedovolím, aby si znášala viac ako to, čo dokáže prekonať moja milosť. Dovoľ mi, aby som svojou prítomnosťou, silou a pokojom prekonal to, čo ťa premáha.

Keď mi príval starostí zviera vnútro,  tvoja útecha dušu mi oblaží.

Žalmy 94, 19

V pasci problémov

Niekedy sa stane, že sa zrazu ocitneš pod ťažkou váhou problémov, hoci to vôbec nečakáš. Si úplne vysilená, ale nemáš žiadnu možnosť uniknúť. Vtedy je ľahké podľahnúť starostiam tohto života a utopiť sa v zúfalstve – no nie je dôvod, prečo by to takto malo byť. JA SOM TU, som pripravený pomôcť ti v problémoch v každom čase. Nemáš dôvod, aby si sa cítila uväznená vo svojich starostiach. Moje prísľuby ti dajú silu, ktorú potrebuješ, aby si sa dokázala spoliehať na moju milosť.

Viem, že pre teba nie je jednoduché spoliehať sa na mňa. Je jednoduchšie dôverovať tomu, čo vidíš. Ale tvoja viera vo mňa, neviditeľného Boha, ťa povedie cez životné prekážky. Viera ti dá istotu mojej prítomnosti a moci v každom čase.

Veľmi ľahko môžeš mať pocit, že nie som s tebou v tvojich problémoch a že mi je to jedno. Potrebuješ viditeľný dôkaz, že som vedľa teba. Potrebuješ, aby som ti ukázal svoju tvár a ja ti ju ukážem. Len ma hľadaj. Nedovoľ, aby ti tvoja túžba vidieť, ako moja ruka koná, zabránila v tom, aby si hľadala mňa samého. Moja ruka sa pohne v pravý čas, lebo tvoja viera hýbe mojím srdcom.

Dávajte si pozor, aby vaše srdcia neoťaželi obžerstvom, opilstvom a starosťami o tento život, aby vás ten deň neprekvapil.

Evanjelium podľa Lukáša 21, 34

Spokojná v Kristovi

Tvoje pocity niekedy dokážu stáť v ceste tvojej viere. Nie je jednoduché veriť, ale viera dokáže všetko. Nik-dy by ti nemalo nič chýbať, pretože JA SOM všetko, čo potrebuješ. Chcem, aby si mi verila vo všetkom, čoho sa obávaš.

Častokrát vzdávaš dôveru vo mňa, a preto si plná obáv. Chcem, aby si spočívala v mojom pokoji, lebo ja mám pripravené plány aj cieľ tvojho života.

Keď zistíš, že začínaš byť úzkostlivá, príď ku mne v modlitbe. Dovoľ mi, aby som za teba zvládol to, čo ty nedokážeš. Len ja viem, čo zajtrajšok prinesie. Ver mi, keď ti hovorím, že plány, ktoré mám s tebou, sú pre tvoje dobro. Ja ti dávam nádej do budúcnosti. Je možné, že sa veci nedejú tak, ako si si ich naplánovala, ale to neznamená, že nakoniec nevyjdú tak, ako si dúfala.

Vždy počúvam, čo máš na srdci, a chcem, aby si dôverovala tomu môjmu. Vždy SOM s tebou. Svoju radosť a pokoj hľadaj vo mne. Stoj pevne, vždy sa spoliehaj na moje prísľuby a nenechaj sa ničím rozptýliť. Utíš sa a vedz, že JA SOM Boh.

Buďte spokojní s tým, čo máte. Veď Boh povedal:  Nezanechám ťa, ani ťa neopustím.

List Hebrejom 13, 5

Starosti pod kontrolou

Aby si mala svoje starosti pod kontrolou, môžeš začať tým, že sa prestaneš trápiť vo svojom srdci. V živote je málo vecí, ktoré môžeš ovládať, ale svoje srdce ovládať dokážeš. Aj keď je všetko klamlivé, ja ti dávam svoje slovo, aby si si ním nasýtila srdce, a tak sa tvoje srdce stane neotrasiteľné uprostred každej neistoty. Ovládaj svoje srdce, aj keď je všetko v živote mimo tvojej kontroly. Mala by si vedieť, že ja mám všetko pod kontrolou a môžeš mi dôverovať.

Život ťa povedie rôznymi smermi, ale ja budem vždy s tebou, aby som ťa nasmeroval k môjmu cieľu. Možno nepôjdeš cestou, ktorú by si si vybrala sama, ale ja budem vždy s tebou, takže sa nemusíš ničoho báť. Ja dokážem urobiť to, čo ty sama nedokážeš.

Dôveruj mi, že si poradím s každým detailom tvojho života. Aj keď sa budeš nachádzať v zdanlivo jednoduchej situácii, ale napriek tomu ťa začne napĺňať úzkosť, aj vtedy sa obráť na mňa. Dovoľ mi, aby som tvoju paniku zmenil na pokoj. Zostávaj v mojej prítomnosti a neustále so mnou hovor o všetkých svojich starostiach. A keď sa rozhodneš úplne mi dôverovať a odovzdáš mi všetky svoje problémy, nesnaž sa brať si ich späť. Nechaj všetko v mojich rukách a celým svojím srdcom dôveruj môjmu srdcu.

Nech sa vám srdce neznepokojuje!  Verte v Boha, verte aj vo mňa!

Evanjelium podľa Jána 14, 1

Viera

Viera upevnená v Kristovi

Keď budeš mať chuť všetko vzdať, spomeň si na to, kto SOM a čo som urobil. Nezameriavaj sa na nič iné, len upriam svoje oči na mňa a nedovoľ, aby ťa niečo rozptýlilo. Môžeš sa nachádzať aj uprostred veľkej životnej búrky, ale JA SOM tam s tebou. Viem všetko a som všemocný. Nič nemá nado mnou autoritu.

Požiadam ťa, aby si prešla cez nemožné situácie, aby si naplno zažila moju prítomnosť a silu. Skrze ne si vybuduješ hlbšiu vieru, než by si si vybudovala iba v tých jednoduchých. Ale nebude to ľahké. Budeš sa chcieť svojej viery vzdať. V duši budeš cítiť, že Ježiš nestačí. Ale práve v týchto chvíľach pochybností a zúfalstva zotrvaj a upieraj svoj pohľad na mňa. Tvoja viera nájde stabilitu v mojich prísľuboch. Budeš mať pokušenie myslieť si, že na tvoje modlitby nikdy neodpoviem, že ťa jednoducho nepočúvam, ale ja počúvam. Možno sa ti bude zdať, že som sa s odpoveďou oneskoril, ale JA stále pracujem a všetko využívam na dobro. Čakaj s vierou. Dôveruj mi. Kráčaj uprostred svojich problémov s vedomím, že JA SOM verný vo svojich sľuboch. Drž sa nádeje. Prijmi úkryt pod mojimi krídlami. Nájdi silu v Kristovi a ja utíšim búrku.

Keď tvoje skúšky pretrvávajú a tebe sa zdá, že nemajú koniec, môžeš si byť istá, že sa nachádzaš na mieste, kde sa dejú zázraky. Na púšti tvojho života ťa nasýtim. Ukážem ti, že ťa ochraňujem a uchránim ťa pred úplným zničením. Chvíľa tvojho vyslobodenia ešte neprišla. No moje slovo ti dáva istotu, že moje načasovanie je dokonalé. Ak upevníš svoju vieru vo mňa, ja napravím všetko ostatné.

Upierajme zrak na Ježiša.

List Hebrejom 12, 2

Základ viery

Tvoja viera musí byť postavená na pevnom základe. Musíš uveriť, že JA ťa vediem v každej oblasti tvojho života. Moje cesty sú dokonalé. Chcem ťa viesť cestou, ktorá možno nebude úplne bez prekážok, ale táto cesta vedie do večnosti. Kristus ťa spasil svojou obetou, a tak, keď sa podriadiš mojim cestám, získaš všetko, čo budeš potrebovať v duchovnom aj fyzickom živote.

Napriek tomu vidím, že vo svojom živote niekedy kráčaš cestami, ktoré nie sú moje, a robíš rozhodnutia, ktoré sú v rozpore s mojím slovom. V minulosti si prijala moje vedenie a bola si svedkom mnohých zázrakov, ale zabúdaš na to. Čas plynie a ty máš tendenciu veriť, že moje zázračné skutky boli len obyčajná náhoda. Never tomu, nebola to náhoda. Dal som ti svoje požehnania. Keď mi dôveruješ, všetko je riadené mojou zvrchovanou mocou. Hoci nevidíš celý môj plán, môžeš mi dôverovať. Môj plán je ako tapiséria, do ktorej je votkaná niť tvojho života.

Pre tvoju vieru je dôležité, aby si úplne pochopila, že ti je odpustené. A rovnako dôležité je, aby si kráčala s istotou, že moja ruka je nad tebou a v správnom čase ťa oslobodzuje od problémov. Chcem, aby si poznala moju lásku k tebe a tiež to, ako sa o teba starám a ochraňujem ťa svojou silou. Upevni svoju vieru na tejto pravde.

Hospodin, ukáž mi svoju cestu! Navzdory mojim protivníkom veď ma po priamom chodníku.

Žalmy 27, 11

Väčšia viera

Každý deň sa musíš rozhodovať, komu alebo čomu budeš dôverovať. Môžeš dôverovať tomu, čo je nestabilné a neisté, alebo sa môžeš rozhodnúť, že budeš dôverovať mne. Len v tejto dôvere môžeš nájsť pokoj a radosť, aj keby sa svet okolo teba rozpadal. Keď mi budeš dôverovať, nebudeš zaplavená zmätkom, ale namiesto toho si u mňa odpočinieš.

Tvoja viera bude rásť vtedy, keď budeš dôverovať mne ako Bohu a tiež mojim cestám, hoci im nebudeš rozumieť. V časoch zúfalstva a beznádeje zistíš, kam si vložila svoju dôveru. Veci vo svete sa vždy menia, ale ja sa nikdy nezmením. Keď budeš dôverovať mne, nikdy nebudeš sklamaná, pretože moje zámery s tebou sú dobré. Som rovnaký včera, dnes a navždy – nič nemôže prekaziť moje plány ani zničiť moje zámery. Moja vôľa sa vždy splní.

Keď ťa svet premôže, obráť sa ku mne a vyhlás, že mi budeš dôverovať celým svojím srdcom aj mysľou. Vyhlás, že sa nebudeš spoliehať na to, čo vidíš a čo chápeš, ale uznáš, že moje cesty sú vyššie a lepšie. Ak chceš, aby som ťa priviedol k víťazstvu, potrebujem, aby si mi dôverovala. So mnou je možné VŠETKO.

Títo sa spoliehajú na vozy, tamtí na kone,  my si však pripomíname meno Hospodina, nášho Boha.

Žalmy 20, 8

Viera v temných chvíľach

Niekedy dopúšťam skúšky, ktoré poznačia tvoju dušu. Sú to chvíle, keď sa ti zdá, že si vo svojom živote vstúpila do pekla, keď sa cítiš ako v pasci a si si istá, že som dovolil, aby si trpela úplne nezmyselne. Kráčala si v mojom svetle a potom ťa zrazu, bez varovania, obklopila temnota.

Bojuješ o svoju vieru, pretože sa ti zdá, že krásne chvíle, keď si naplnená mojou silou, sa okamžite menia na hlbšiu a hlbšiu temnotu. Spievaš mi na chválu a potom tvoje srdce stíchne, lebo na teba z ničoho nič zostupuje šero. Zdá sa, že si vo svojom vnútri zdrvená a zmätená, ale JA SOM BOH, ktorý vládne aj nad zmätkom (pozri 1 Kor 14, 33). Aj v tme, v ktorej sa nachádzaš, stále platí môj zámer, ktorý mám s tebou.

V tme svetlo svieti jasnejšie. Drsné prostredie ťa pripravuje na zasľúbenú zem. V tých chvíľach, keď si bola vo svetle naplnená mojím Duchom a slávou, vtedy som ťa svojím svetlom pripravoval na temnotu, ktorá potom nasledovala. Dal som ti plnosť svojho svetla, aby si bola pripravená prejsť cez tmu.

Buď si istá, že púšť alebo temnota sú len dočasné. Tento čas sa vždy končí triumfom. Ak mi zveríš svoju dušu a budeš dôverovať mojej božskej priazni, nájdeš pravdu v mojom slove, ktoré sľubuje, že JA všetko robím dobre. A tiež je tu stonásobná úroda, ktorá určite vzíde z viery, ktorú zaseješ (Mt 13, 23).

Hneď nato ho Duch hnal na púšť.

Evanjelium podľa Marka 1, 12

Všetko, čo potrebuješ

Skôr ako ráno vstaneš, spomeň si, že Ježiš vstal z mŕtvych. Vykúpil som tvoju minulosť, prítomnosť aj budúcnosť. JA SOM s tebou, JA SOM všetko, čo potrebuješ. V každej chvíli ti dávam milosť, ktorá ti vždy postačí. V časoch, keď začneš pochybovať a tvoja viera prehráva, spomeň si na moje prísľuby. Ja zostávam verný, aj keď mi ty neveríš.

Aj keď ty spíš a oddychuješ, ja nikdy nespím. Môžeš odpočívať s vedomím, že JA vždy pracujem a dohliadam na všetky tvoje okolnosti. Nemusíš sa vôbec báť, pretože ja ti vždy, na každý jeden deň, poskytnem dostatok milosti a milosrdenstva.

Viem, že chceš kráčať vo viere, ale tvoj zrak ťa zvedie. Ver mi aj v tme. Moje svetlo sa tam javí jasnejšie. Keď ťa premôžu pochybnosti, drž sa môjho slova. Sľúbil som ti, že sa o teba postarám a dám ti svoju moc. Nemusíš sa príliš namáhať. Pomysli na poľné ľalie a na to, ako sa o ne starám (Mt 6, 28). Tak sa postarám aj o teba. Keď sa ti bude zdať, že nemáš žiadnu nádej, ponesie ťa viera.

Keď potrebuješ nádej, hľadaj moju tvár. Keď túžiš po milosrdenstve, už ťa čakám, preto príď k môjmu trónu milosti. Keď potrebuješ odpočinok a silu, moja náruč je pre teba otvorená dokorán. Moja láska k tebe presahuje slová. JA SOM všetko, čo kedy budeš potrebovať. Priblíž sa ku mne a ja sa priblížim k tebe.

... prejavy Hospodinovej milosti, že neprestávajú,  že sa nekončia dôkazy jeho zľutovania. Každé ráno sú nové, nesmierna je tvoja vernosť. „Môj podiel je Hospodin,“  vraví moja duša, „preto budem čakať na neho.“

Náreky 3, 22 – 24

Koniec ukážky